KOMISIJOS REGLAMENTAS (EB) Nr. 550/2005
2005 m. balandžio 7 d.
iš dalies keičiantis Reglamentą (EB) Nr. 416/2004, nustatantį pereinamojo laikotarpio priemones, susijusias su Tarybos reglamento (EB) Nr. 2201/96 ir Reglamento (EB) Nr. 1535/2003 taikymu pagal pagalbos perdirbtiems vaisių ir daržovių produktams schemą išsamių taisyklių nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio pirmą pastraipą,
kadangi:
(1)
Komisijos reglamento (EB) Nr. 416/2004 (1), nustatančio pereinamojo laikotarpio priemones dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (toliau - naujosios valstybės narės) įstojimo į Europos Sąjungą, 3 straipsnio 1 dalyje numatoma mokėti papildomą sumą, jeigu patikrinus atitiktį ribai tam, kad būtų nustatyta pagalba 2005-2006 prekybos metams, paaiškėja, kad Bendrijos riba nebuvo viršyta.
(2)
Kaip nustatyta 2005 m. sausio 31 d. Komisijos reglamente (EB) Nr. 170/2005, nustatančiame pagalbos už perdirbimui skirtus pomidorus dydį 2005-2006 prekybos metams (2), naujųjų valstybių narių paraiškose dėl pagalbos numatyti pomidorų kiekiai 2004-2005 prekybos metams neviršija nacionalinių ir Bendrijos garantuojamųjų ribų, remiantis kiekiais, kuriems buvo pateiktos pagalbos paraiškos 2004-2005 prekybos metams.
(3)
Įsitikinus, kad naujosios valstybės narės neviršija nacionalinių garantuojamųjų ribų, nėra pagrindo atidėlioti Reglamento (EB) Nr. 416/2004 3 straipsnyje numatytos papildomos sumos išmokėjimo už perdirbimui skirtus pomidorus atsižvelgiant į tai, kad prevencinės priemonės nebereikalingos. Todėl reikėtų skirti minėtas išmokas.
(4)
Reikėtų atitinkamai iš dalies pakeisti Reglamentą (EB) Nr. 416/2004.
(5)
Šiame reglamente numatytos priemonės atitinka Perdirbtų vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 416/2004 3 straipsnis pakeičiamas taip:
„3 straipsnis
1. Jei patikrinus atitiktį ribai tam, kad būtų nustatyta pagalba 2005-2006 prekybos metams, paaiškėja, kad Bendrijos riba nebuvo viršyta, visose naujosiose valstybėse narėse pasibaigus 2005-2006 prekybos metams mokama papildoma suma, lygi Reglamento (EB) Nr. 2201/96 4 straipsnio 2 dalyje numatytos pagalbos 25 %, išskyrus atvejus, kai papildoma suma išmokama po to, kai nustatoma, kad naujosios valstybės narės neviršijo nacionalinių garantuojamųjų ribų.
2. Jei patikrinus atitiktį ribai tam, kad būtų nustatyta pagalba 2005-2006 prekybos metams, paaiškėja, kad Bendrijos riba buvo viršyta, papildoma suma pasibaigus 2004-2005 prekybos metams mokama tose naujosiose valstybėse narėse, kuriose riba nebuvo viršyta arba buvo viršyta mažiau kaip 25 %, išskyrus atvejus, kai papildoma suma skiriama po to, kai nustatoma, kad naujosios valstybės narės neviršijo nacionalinių garantuojamųjų ribų.
Pirmoje pastraipoje nurodyta papildoma suma grindžiama dydžiu, kuriuo buvo viršyta konkreti nacionalinė riba, neviršijant Reglamento (EB) Nr. 2201/96 4 straipsnio 2 dalyje nustatytos pagalbos 25 %.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. balandžio 7 d.